CELEX: 32019R2234
Language: sl
Date: 2019-12-19 00:00:00
Title: Uredba Sveta (EU, Euratom) 2019/2234 z dne 19. decembra 2019 o ukrepih za izvrševanje in financiranje splošnega proračuna Unije za leto 2020 v zvezi z izstopom Združenega kraljestva iz Unije

30.12.2019   
               
               
                  SL
               
               
                  Uradni list Evropske unije
               
               
                  L 336/1
               
            
         UREDBA SVETA (EU, Euratom) 2019/2234
         z dne 19. decembra 2019
         o ukrepih za izvrševanje in financiranje splošnega proračuna Unije za leto 2020 v zvezi z izstopom Združenega kraljestva iz Unije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 352 Pogodbe,
         ob upoštevanju Pogodbe o ustanovitvi Evropske skupnosti za atomsko energijo in zlasti člena 203 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju odobritve Evropskega parlamenta (1),
         v skladu s posebnim zakonodajnim postopkom,
         ob upoštevanju naslednjega:
         
                     (1)
                  
                  
                     Združeno kraljestvo je 29. marca 2017 na podlagi člena 50 Pogodbe o Evropski uniji (PEU) predložilo uradno obvestilo o svoji nameri, da izstopi iz Unije. Pogodbi se bosta za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po tem uradnem obvestilu, tj. 30. marca 2019, razen če Evropski svet po dogovoru z Združenim kraljestvom soglasno sklene, da se to obdobje podaljša. To obdobje je bilo podaljšano dvakrat, nazadnje s Sklepom Evropskega sveta (EU) 2019/584 (2), ki ga je podaljšal do 31. oktobra 2019. Ob odsotnosti sporazuma o izstopu z Združenim kraljestvom in nadaljnjega podaljšanja obdobja iz člena 50(3) PEU se je treba v okviru prihodnjega mednarodnega sporazuma med Unijo in Združenim kraljestvom dogovoriti o finančni poravnavi v zvezi s finančnimi obveznostmi, ki izhajajo iz članstva Združenega kraljestva v Uniji.
                  
               
                     (2)
                  
                  
                     Ta uredba ne posega v zadevne obveznosti Unije in Združenega kraljestva, ki so nastale v celotnem obdobju članstva Združenega kraljestva v Uniji.
                  
               
                     (3)
                  
                  
                     Z Uredbo Sveta (EU, Euratom) 2019/1197 (3) so bila določena pravila o odnosih med Unijo na eni strani ter Združenim kraljestvom in njegovimi upravičenci na drugi strani v zvezi s financiranjem in izvrševanjem splošnega proračuna Unije (v nadaljnjem besedilu: proračun) v letu 2019. Določiti je treba tudi pravila o odnosih med Unijo na eni strani ter Združenim kraljestvom in njegovimi upravičenci na drugi strani v zvezi s financiranjem in izvrševanjem proračuna v letu 2020.
                  
               
                     (4)
                  
                  
                     Razen pooblastil v skladu s členom 352 Pogodbe o delovanju Evropske unije (PDEU) in členom 203 Pogodbe o ustanovitvi Evropske skupnosti za atomsko energijo, Pogodbi ne podeljujeta pooblastil za sprejetje ukrepov v zvezi z izvrševanjem in financiranjem proračuna v letu 2020 glede izstopa Združenega kraljestva iz Unije brez sporazuma o izstopu.
                  
               
                     (5)
                  
                  
                     Združeno kraljestvo ter osebe in subjekti s prebivališčem ali sedežem v Združenem kraljestvu na podlagi članstva Združenega kraljestva v Uniji sodelujejo pri številnih programih ali ukrepih Unije. To sodelovanje se izvaja na podlagi sporazumov z Združenim kraljestvom ali osebami ali subjekti s prebivališčem ali sedežem v Združenem kraljestvu ali sklepov v korist Združenega kraljestva ali oseb ali subjektov s prebivališčem ali sedežem v Združenem kraljestvu, ki pomenijo pravno obveznost.
                  
               
                     (6)
                  
                  
                     Za mnoge od navedenih sporazumov in sklepov pravila, ki urejajo upravičenost, od upravičenca zahtevajo, da je država članica ali oseba ali subjekt s prebivališčem ali sedežem v državi članici. Upravičenost Združenega kraljestva ali oseb ali subjektov s prebivališčem ali sedežem v Združenem kraljestvu je v takih primerih povezana z dejstvom, da je Združeno kraljestvo država članica. Izstop Združenega kraljestva iz Unije brez sporazuma o izstopu zato pomeni izgubo upravičenosti teh prejemnikov do financiranja Unije na podlagi takih sporazumov in sklepov. Vendar to ne zadeva primerov, v katerih bi osebe ali subjekti s prebivališčem ali sedežem v Združenem kraljestvu sodelovali pri ukrepu pod pogoji, ki se uporabljajo na podlagi ustreznih pravil Unije za osebe in subjekte s prebivališčem ali sedežem v tretji državi.
                  
               
                     (7)
                  
                  
                     V primeru izstopa brez sporazuma o izstopu bi bilo tako za Unijo in njene države članice kot za Združeno kraljestvo ter za osebe in subjekte s prebivališčem ali sedežem v Združenem kraljestvu koristno, da se določi upravičenost Združenega kraljestva in upravičencev s prebivališčem ali sedežem v Združenem kraljestvu do prejemanja sredstev Unije v letu 2020 ter sodelovanje Združenega kraljestva pri financiranju proračuna za leto 2020. Prav tako bi bilo koristno, če bi se lahko pravne obveznosti, ki so bile podpisane in sprejete pred datumom izstopa oziroma v letu 2019 v skladu s členom 4 Uredbe (EU, Euratom) 2019/1197, še naprej izvajale skozi vse leto 2020.
                  
               
                     (8)
                  
                  
                     Zato je primerno določiti pogoje, pod katerimi bi bili lahko Združeno kraljestvo ter osebe in subjekti s prebivališčem ali sedežem v Združenem kraljestvu v zvezi s sporazumi, ki so bili z njimi podpisani, in sklepi, ki so bili sprejeti v zvezi z njimi, v letu 2020 še naprej upravičeni do financiranja do datuma, ko se Pogodbi prenehata uporabljati za Združeno kraljestvo in v njem (v nadaljnjem besedilu: datum izstopa) ali, če je ustrezno, v letu 2019 v skladu s členom 4 Uredbe (EU, Euratom) 2019/1197. Za uporabo te uredbe morajo biti izpolnjeni naslednji pogoji: (i) Združeno kraljestvo Komisiji pisno potrdi zavezo, da bo še naprej plačevalo prispevek, izračunan na podlagi ocenjenih lastnih sredstev Združenega kraljestva, kot je določen v predlogu proračuna za leto 2020, kot je bil predlagan 5. julija 2019, in prilagojen tako, da bo upošteval skupni znesek odobritev plačil, določen v sprejetem proračunu za leto 2020; (ii) Združeno kraljestvo plača prvi obrok; (iii) Združeno kraljestvo Komisiji pisno potrdi zavezo, da bo lahko Unija v celoti izvajala revizije in kontrole v skladu z veljavnimi pravili, (iv) in Komisija sprejme sklep na podlagi člena 2(2) Uredbe (EU, Euratom) 2019/1197 in ne sprejme sklepa na podlagi člena 3(2) navedene uredbe. Zadnji pogoj se uporablja le, kolikor se je Uredba (EU, Euratom) 2019/1197 začela uporabljati pred koncem finančnega leta 2019. Ker je potrebna gotovost, je primerno omejiti čas za izpolnitev pogojev. Komisija bi morala sprejeti sklep o izpolnjevanju pogojev.
                  
               
                     (9)
                  
                  
                     Pogoj v zvezi s prispevkom Združenega kraljestva bi moral temeljiti na predlogu proračuna za leto 2020, kot je bil predlagan za 28 držav članic, prilagojen pa bi moral biti tako, da bi se upošteval skupni znesek odobritev plačil v okviru sprejetega proračuna. Smiselno bi bilo, da nobena država članica, kar zadeva njen sorazmerni prispevek, po sprejetju te uredbe ne bi smela biti v slabšem položaju, kot izhaja iz proračuna za leto 2020, kot je bil predlagan. Da bi imele od te uredbe korist vse države članice, je primerno, da se od prispevka, ki ga mora v proračun vplačati Združeno kraljestvo, odbije določen znesek. Od tega določenega zneska bi morale imeti korist države članice, ki bi bile sicer po sprejetju te uredbe v slabšem položaju, kot je natančneje določeno v posebnih praktičnih ureditvah o porazdelitvi zapadlih plačil in o pooblastitvi Komisije za izplačilo določenega zneska.
                  
               
                     (10)
                  
                  
                     Dokler so še naprej izpolnjeni pogoji za upravičenost Združenega kraljestva ter oseb in subjektov s prebivališčem ali sedežem v Združenem kraljestvu na podlagi te uredbe, je prav tako primerno, da se v letu 2020 zagotovi njihova upravičenost do financiranja iz proračuna Unije za namene pogojev, določenih v razpisih, naročilih, natečajih ali katerih koli drugih postopkih, ki lahko privedejo do financiranja iz proračuna Unije, razen v posebnih primerih, povezanih z varnostjo in izgubo članstva Združenega kraljestva v Evropski investicijski banki, ter da se jim zagotovi financiranje Unije. Takšno financiranje Unije bi moralo biti omejeno na upravičene odhodke, nastale v letu 2020; iz upravičenosti bi morale biti izključene pogodbe o javnih naročilih, podpisane pred koncem leta 2020 v okviru uporabe naslova VII Uredbe (EU, Euratom) 2018/1046 Evropskega parlamenta in Sveta (4) (v nadaljnjem besedilu: finančna uredba), ki se še naprej izvajajo v skladu z zadevnimi pogoji, ter shema neposrednih plačil kmetom v Združenem kraljestvu v letu predložitve vlog 2020. Poleg tega je primerno določiti, da Združeno kraljestvo ali osebe ali subjekti s prebivališčem ali sedežem v Združenem kraljestvu niso upravičeni do ukrepov na podlagi Uredbe (EU) št. 1309/2013 Evropskega parlamenta in Sveta (5), kakor je bila spremenjena z Uredbo (EU) 2019/1796 Evropskega parlamenta in Sveta (6), v zvezi z delavci, ki so postali presežni, in samozaposlenimi osebami, ki so prenehale opravljati dejavnost zaradi izstopa brez sporazuma, in do ukrepov na podlagi Uredbe Sveta (ES) št. 2012/2002 (7), kakor je bila spremenjena, v zvezi z resnim finančnim bremenom za države članice, ki ga je mogoče neposredno pripisati izstopu brez sporazuma o izstopu. V skladu s finančno uredbo je treba v razpisih, naročilih, natečajih ali drugih postopkih ter vseh iz tega izhajajočih sporazumih z Združenim kraljestvom ali osebami ali subjekti s prebivališčem ali sedežem v Združenem kraljestvu ali sklepih v korist Združenega kraljestva ali oseb ali subjektov s prebivališčem ali sedežem v Združenem kraljestvu navesti pogoje za upravičenost in nadaljevanje upravičenosti s sklicevanjem na to uredbo.
                  
               
                     (11)
                  
                  
                     Primerno je tudi določiti, da bi se upravičenost Združenega kraljestva ter oseb in subjektov s prebivališčem ali sedežem v Združenem kraljestvu nadaljevala pod pogojem, da Združeno kraljestvo nadaljuje s plačevanjem prispevkov v proračun Unije za leto 2020, in, če je ustrezno, za leto 2019 na podlagi Uredbe (EU, Euratom) 2019/1197, ter da se lahko učinkovito izvajajo kontrole in revizije. Če ti pogoji niso več izpolnjeni, bi morala Komisija sprejeti sklep o njihovem neizpolnjevanju. V tem primeru Združeno kraljestvo ter osebe in subjekti s prebivališčem ali sedežem v Združenem kraljestvu ne bi smeli biti več upravičeni do financiranja Unije.
                  
               
                     (12)
                  
                  
                     Prav tako je primerno določiti, da so v letu 2020 še naprej upravičeni ukrepi, v okviru katerih države članice ali osebe ali subjekti s prebivališčem ali sedežem v državah članicah prejemajo sredstva Unije in ki so povezani z Združenim kraljestvom. Vendar bi moralo morebitno nesprejetje kontrol in revizij s strani Združenega kraljestva pomeniti element, ki ga je pri ocenjevanju izvajanja takšnih ukrepov treba upoštevati za namene dobrega finančnega poslovodenja.
                  
               
                     (13)
                  
                  
                     Ukrepe bi bilo treba še naprej izvajati v skladu z zadevnimi pravili, ki urejajo te ukrepe, vključno s finančno uredbo. Zato je treba za namene uporabe teh pravil Združeno kraljestvo obravnavati kot državo članico.
                  
               
                     (14)
                  
                  
                     Ker ciljev te uredbe države članice ne morejo zadovoljivo doseči, temveč se lažje dosežejo na ravni Unije, saj se nanašajo na proračun Unije ter programe in ukrepe, ki jih izvaja Unija, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenih ciljev.
                  
               
                     (15)
                  
                  
                     Da bi omogočili določeno prožnost, bi bilo treba na Komisijo prenesti pooblastilo, da v skladu s členom 290 PDEU sprejme akte v zvezi z morebitnim podaljšanjem rokov iz točk (a), (b) in (c) prvega pododstavka člena 2(1) ter spremembami razporeda plačil. Zlasti je pomembno, da se Komisija pri svojem pripravljalnem delu ustrezno posvetuje, vključno na ravni strokovnjakov, in da se ta posvetovanja izvedejo v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje (8). Za zagotovitev enakopravnega sodelovanja pri pripravi delegiranih aktov Evropski parlament in Svet zlasti prejmeta vse dokumente sočasno s strokovnjaki iz držav članic, njuni strokovnjaki pa se sistematično lahko udeležujejo sestankov strokovnih skupin Komisije, ki zadevajo pripravo delegiranih aktov. Kadar je v primeru tveganja resne motnje izvrševanja in financiranja proračuna Unije v letu 2020 to potrebno zaradi izredno nujnih razlogov, bi moral delegirani akt začeti veljati nemudoma in se uporabljati, dokler Evropski parlament ali Svet ne izrazita nasprotovanja.
                  
               
                     (16)
                  
                  
                     Da bi upravičencem programov za porabo sredstev Unije in drugih ukrepov na dan izstopa Združenega kraljestva iz Unije prihranili najhujše motnje, bi morala ta uredba nujno začeti veljati dan po objavi v Uradnem listu Evropske unije in bi se morala uporabljati od dne, ki sledi dnevu, na katerega se Pogodbi prenehata uporabljati za Združeno kraljestvo in v njem, razen če do tega dne ne začne veljati sporazum o izstopu, sklenjen z Združenim kraljestvom. Ker ta uredba določa ukrepe v zvezi z izvrševanjem in financiranjem proračuna Unije za leto 2020, bi se morala uporabljati samo za upravičenost v letu 2020 –
                  
               SPREJEL NASLEDNJO UREDBO:
         
            Člen 1
            Predmet urejanja in področje uporabe
            Ta uredba določa pravila za izvrševanje in financiranje splošnega proračuna Unije (v nadaljnjem besedilu: proračun) v letu 2020 v zvezi z izstopom Združenega kraljestva iz Unije brez sporazuma o izstopu in ukrepi v okviru neposrednega, posrednega in deljenega upravljanja, za katere je na dan, ko se Pogodbi prenehata uporabljati za Združeno kraljestvo in v njem (v nadaljnjem besedilu: datum izstopa), upravičenost izpolnjena zaradi članstva Združenega kraljestva v Uniji.
            Ta uredba se uporablja brez poseganja v programe teritorialnega sodelovanja, ki jih ureja Uredba (EU) 2019/491 Evropskega parlamenta in Sveta (9), in dejavnosti učne mobilnosti v okviru programa Erasmus+, ki jih ureja Uredba (EU) 2019/499 Evropskega parlamenta in Sveta (10).
         
         
            Člen 2
            Pogoji za upravičenost
            
               1.   Če Združeno kraljestvo ali oseba ali subjekt s prebivališčem ali sedežem v Združenem kraljestvu prejme financiranje Unije na podlagi ukrepa, ki se izvaja v okviru neposrednega, posrednega ali deljenega upravljanja na podlagi pravnih obveznosti, ki so bile podpisane ali sprejete pred datumom izstopa ali, če je ustrezno, v letu 2019 v skladu s členom 4 Uredbe (EU, Euratom) 2019/1197, upravičenost na podlagi navedenega ukrepa pa je odvisna od članstva Združenega kraljestva v Uniji, so ti po datumu izstopa še naprej upravičeni do financiranja Unije za upravičene odhodke, nastale v letu 2020, če so izpolnjeni naslednji pogoji in dokler ne začne veljati sklep iz člena 3(2):
               
                           (a)
                        
                        
                           Združeno kraljestvo 1. januarja 2020 ali v 7 koledarskih dneh po začetku veljavnosti te uredbe ali po datumu začetka njene uporabe, kar nastopi pozneje, Komisiji pisno potrdi, da bo v skladu s časovnim razporedom plačil iz te uredbe prispevalo znesek v eurih, ki izhaja iz naslednje formule: LS ZK PP2020 + delež ZK v BND PP2020 x (OP P2020 – OP PP2020);
                        
                     
                           (b)
                        
                        
                           Združeno kraljestvo 20. januarja 2020 ali v 20 koledarskih dneh po začetku veljavnosti te uredbe ali po datumu začetka njene uporabe, kar nastopi pozneje, na račun, ki ga določi Komisija, nakaže prvo plačilo, ki ustreza [3,5] dvanajstine zneska iz točke (a) tega pododstavka;
                        
                     
                           (c)
                        
                        
                           Združeno kraljestvo 1. januarja 2020 ali v 7 koledarskih dneh po začetku veljavnosti te uredbe ali po datumu začetka njene uporabe, kar nastopi pozneje, Komisiji pisno potrdi zavezo, da bo še naprej sprejemalo kontrole in revizije, ki zajemajo celotno obdobje programov in ukrepov, v skladu z veljavnimi pravili;
                        
                     
                           (d)
                        
                        
                           Komisija sprejme sklep na podlagi člena 2(2) Uredbe (EU, Euratom) 2019/1197 in ne sprejme sklepa na podlagi člena 3(2) Uredbe (EU, Euratom) 2019/1197 ter
                        
                     
                           (e)
                        
                        
                           Komisija sprejme sklep iz odstavka 4 tega člena, s katerim potrdi, da so pogoji iz točk (a), (b) in (c) tega pododstavka izpolnjeni.
                        
                     Pogoj iz točke (d) prvega pododstavka se uporablja le, kolikor se je Uredba (EU, Euratom) 2019/1197 začela uporabljati pred koncem proračunskega leta 2019.
            
            
               2.   Za namene formule iz točke (a) prvega pododstavka odstavka 1 se uporablja naslednje:
               
                           (a)
                        
                        
                           „LS ZK PP2020“ je znesek, prikazan v vrstici „Združeno kraljestvo“ in stolpcu „Lastna sredstva skupaj“ v tabeli 7 dela „A. Uvod in financiranje splošnega proračuna“ v prihodkovnem delu proračuna za leto 2020, določenem v predlogu proračuna Evropske unije za proračunsko leto 2020, kot je bil predlagan 5. julija 2019;
                        
                     
                           (b)
                        
                        
                           „delež ZK v BND PP2020“ je znesek, prikazan v vrstici „Združeno kraljestvo“ in stolpcu „Lastna sredstva iz naslova BND“ v tabeli 7 dela „A. Uvod in financiranje splošnega proračuna“ v prihodkovnem delu proračuna za leto 2020, določenem v predlogu proračuna Evropske unije za proračunsko leto 2020, kot je bil predlagan 5. julija 2019, deljen z zneskom, prikazanim v vrstici „Skupaj“ v istem stolpcu;
                        
                     
                           (c)
                        
                        
                           „OP P2020 – OP PP2020“ je razlika med zneskom, prikazanim v vrstici „Odhodki skupaj“ in stolpcu „Proračun 2020“ tabele „Odhodki“ v delu „A. Uvod in financiranje splošnega proračuna“ v prihodkovnem delu proračuna Evropske unije za proračunsko leto 2020, kot se sprejme, in zneskom, ki je prikazan v isti vrstici in istem stolpcu iste tabele v istem delu predloga proračuna Evropske unije za proračunsko leto 2020, kot je bil predlagan 5. julija 2019;
                        
                     Ne glede na prvi pododstavek v primeru, da proračun za leto 2020 ne bo dokončno sprejet do datuma začetka veljavnosti te uredbe ali do datuma začetka njene uporabe, kar nastopi pozneje, je „PA B2020 – PA DB2020“ enako nič.
            
            
               3.   Znesek iz točke (a) prvega pododstavka odstavka 1 se po odbitku zneska prvega plačila iz točke (b) prvega pododstavka odstavka 1 razdeli na enake obroke. Število obrokov ustreza številu celih mesecev od datuma prvega plačila iz točke (b) prvega pododstavka odstavka 1 do konca leta 2020.
               Znesek iz točke (a) prvega pododstavka odstavka 1 se vnese v splošni proračun Unije kot „drugi prihodki“ po odbitku določenega zneska, s katerim se zagotovi porazdelitev proračuna, kot je določena v stolpcu „Lastna sredstva skupaj“ v tabeli iz točke (a) odstavka 2, in skladno s posebnimi praktičnimi ureditvami, sprejetimi v ta namen.
               Zaveza iz točke (c) prvega pododstavka odstavka 1 vključuje zlasti sodelovanje pri zaščiti finančnih interesov Unije in priznanje pravic Komisije, Računskega sodišča in Evropskega urada za boj proti goljufijam, da dostopajo do podatkov in dokumentov v zvezi s prispevki Unije ter izvajajo kontrole in revizije.
            
            
               4.   Komisija sprejme sklep o tem, ali so pogoji iz točk (a), (b) in (c) prvega pododstavka odstavka 1 izpolnjeni.
            
            
               5.   Komisija je pooblaščena za sprejemanje delegiranih aktov v skladu s členom 7 v zvezi s podaljšanjem rokov iz točk (a), (b) in (c) prvega pododstavka odstavka 1 tega člena.
               Kadar je v primeru tveganja resne motnje izvrševanja in financiranja proračuna Unije v letu 2020 to potrebno zaradi izredno nujnih razlogov, se za delegirane akte, sprejete na podlagi tega odstavka, uporabi postopek iz člena 8.
            
         
         
            Člen 3
            Nadaljnja upravičenost Združenega kraljestva ter oseb in subjektov s prebivališčem ali sedežem v Združenem kraljestvu
            
               1.   Upravičenost Združenega kraljestva ter oseb in subjektov s prebivališčem ali sedežem v Združenem kraljestvu, določena v skladu s členom 2, se bo nadaljevala v letu 2020, dokler bodo izpolnjeni naslednji pogoji:
               
                           (a)
                        
                        
                           Združeno kraljestvo po prvem plačilu, nakazanem v skladu s točko (b) prvega pododstavka člena 2(1), na račun, ki ga določi Komisija, na prvi delovni dan vsakega meseca do avgusta 2020 plača mesečni obrok iz člena 2(3);
                        
                     
                           (b)
                        
                        
                           Združeno kraljestvo na račun, ki ga določi Komisija, na prvi delovni dan septembra 2020 plača preostale mesečne obroke iz člena 2(3), razen če mu Komisija do 31. avgusta 2020 sporoči drugačen časovni razpored za to plačilo, in
                        
                     
                           (c)
                        
                        
                           pri izvajanju kontrol in revizij iz točke (c) prvega pododstavka člena 2(1) ni bilo ugotovljenih večjih pomanjkljivosti.
                        
                     
            
               2.   Če ni izpolnjen eden ali več pogojev iz odstavka 1, Komisija o tem sprejme sklep. Ta sklep se objavi v Uradnem listu Evropske unije.
               Združeno kraljestvo ter osebe in subjekti s prebivališčem ali sedežem v Združenem kraljestvu od datuma začetka veljavnosti sklepa iz prvega pododstavka tega odstavka ne bodo več upravičeni na podlagi odstavka 1 tega člena ter na podlagi členov 2 in 4, prav tako ne bodo več upravičeni ukrepi na podlagi člena 6(2) in člen 5 se bo prenehal uporabljati.
            
            
               3.   Na Komisijo se prenese pooblastilo za sprejemanje delegiranih aktov v skladu s členom 7 v zvezi z drugačnim časovnim razporedom plačil iz točk (a) in (b) odstavka 1 tega člena.
               Kadar je v primeru tveganja resne motnje izvrševanja in financiranja proračuna Unije v letu 2020 to potrebno zaradi izredno nujnih razlogov, se za delegirane akte, sprejete na podlagi tega odstavka, uporabi postopek iz člena 8.
            
         
         
            Člen 4
            Sodelovanje na razpisih in upravičenost s tem povezanih odhodkov
            
               1.   Od datuma začetka veljavnosti sklepa iz točke (e) prvega pododstavka člena 2(1) in dokler ne začne veljati sklep iz člena 3(2), so Združeno kraljestvo ali osebe in subjekti s prebivališčem ali sedežem v Združenem kraljestvu v letu 2020 za namene pogojev, določenih v razpisih, naročilih, natečajih ali kakršnih koli drugih postopkih, ki bi lahko privedli do financiranja iz proračuna Unije, upravičeni v enakem obsegu kot države članice ter osebe ali subjekti s prebivališčem ali sedežem v državah članicah ter so upravičeni do financiranja Unije za upravičene odhodke, nastale v letu 2020.
               Ne glede na prvi pododstavek:
               
                           (a)
                        
                        
                           se pogodbe, podpisane v okviru uporabe naslova VII Uredbe (EU, Euratom) 2018/1046 (v nadaljnjem besedilu: finančna uredba) pred koncem leta 2020, izvajajo v skladu z njihovimi pogoji in do njihovega končnega datuma;
                        
                     
                           (b)
                        
                        
                           odhodki v zvezi s shemo Združenega kraljestva za neposredna plačila za leto predložitve vlog 2020 na podlagi Uredbe (EU) št. 1307/2013 Evropskega parlamenta in Sveta (11) niso upravičeni do financiranja Unije.
                        
                     
            
               2.   Ne glede na odstavek 1 Združeno kraljestvo ali osebe ali subjekti s prebivališčem ali sedežem v Združenem kraljestvu niso upravičeni do ukrepov na podlagi Uredbe (EU) št. 1309/2013, kakor je bila spremenjena z Uredbo (EU) 2019/1796, v zvezi z delavci, ki so postali presežni, in samozaposlenimi osebami, ki so prenehale opravljati dejavnost zaradi izstopa brez sporazuma, in do ukrepov na podlagi Uredbe (ES) št. 2012/2002, kakor je bila spremenjena, v zvezi z resnim finančnim bremenom za države članice, ki ga je mogoče neposredno pripisati izstopu brez sporazuma o izstopu.
            
            
               3.   Prvi pododstavek odstavka 1 se ne uporablja:
               
                           (a)
                        
                        
                           kadar je sodelovanje omejeno na države članice in osebe ali subjekte s prebivališčem ali sedežem v državah članicah iz varnostnih razlogov;
                        
                     
                           (b)
                        
                        
                           za finančne posle, ki se opravljajo v okviru finančnih instrumentov, ki se neposredno ali posredno upravljajo na podlagi naslova X finančne uredbe, ali finančne posle, za katere jamči proračun Unije na podlagi Evropskega sklada za strateške naložbe (EFSI), ustanovljenega z Uredbo (EU) 2015/1017 Evropskega parlamenta in Sveta (12), ali na podlagi Evropskega sklada za trajnostni razvoj (EFSD), ustanovljenega z Uredbo (EU) 2017/1601 Evropskega parlamenta in Sveta (13).
                        
                     
         
         
            Člen 5
            Druge potrebne prilagoditve
            Če so pogoji iz člena 2(1) izpolnjeni in dokler ne začne veljati sklep iz člena 3(2), se Združeno kraljestvo za namen uporabe vseh pravil, ki urejajo ukrepe, ki se izvajajo na podlagi pravnih obveznosti iz prvega pododstavka člena 2(1), razpise iz člena 4 in ukrepe, ki se izvajajo na podlagi pravnih obveznosti, podpisanih ali sprejetih na podlagi razpisov iz člena 4, ter ki so potrebna za začetek učinkovanja členov 2(1) in 4(1), obravnava kot država članica ob upoštevanju te uredbe.
            Vendar pa se Združenemu kraljestvu ali predstavnikom Združenega kraljestva ne dovoli sodelovanje v nobenem odboru, ki pomaga pri upravljanju na podlagi pravil ustreznega temeljnega akta, ali strokovnih skupinah ali drugih organih, ki svetujejo v zvezi s programi ali ukrepi, z izjemo odborov za spremljanje ali podobnih odborov, ki so specifični za posamezne operativne, nacionalne ali podobne programe v okviru deljenega upravljanja.
         
         
            Člen 6
            Upravičenost ukrepov, ki se nanašajo na Združeno kraljestvo, pri katerih države članice ali osebe ali subjekti s prebivališčem ali sedežem v državah članicah prejmejo sredstva Unije
            
               1.   Ukrepi v okviru neposrednega, posrednega in deljenega upravljanja, za katere države članice ali osebe ali subjekti s prebivališčem ali sedežem v državah članicah prejmejo sredstva Unije na podlagi pravnih obveznosti, ki so bile podpisane ali sprejete pred datumom izstopa ali, če je ustrezno, v letu 2019 v skladu s členom 4 Uredbe (EU, Euratom) 2019/1197, in za katere so izpolnjeni pogoji za upravičenost zaradi članstva Združenega kraljestva v Uniji na dan izstopa ali, če je ustrezno, zaradi upravičenosti Združenega kraljestva v skladu s členom 4 Uredbe (EU, Euratom) 2019/1197, so od datuma izstopa upravičeni do financiranja Unije za upravičene odhodke, nastale v letu 2020.
            
            
               2.   Ukrepi, za katere je pogoj za upravičenost, ki je minimalno število udeležencev iz različnih držav članic v konzorciju, na dan izstopa izpolnjen zaradi člana konzorcija, ki je oseba ali subjekt s prebivališčem ali sedežem v Združenem kraljestvu, so upravičeni do financiranja Unije za upravičene odhodke, nastale v letu 2020, če so izpolnjeni pogoji iz člena 2(1) in dokler ne bo začel veljati sklep iz člena 3(2).
            
            
               3.   Odgovorni odredbodajalec neizpolnjevanje pogoja iz točke (c) prvega pododstavka člena 2(1) ali sklepa Komisije iz člena 3(2) v zvezi z neizpolnjevanjem pogojev iz točke (c) člena 3(1) upošteva za namene ocene morebitne resne pomanjkljivosti pri izpolnjevanju glavnih obveznosti na področju izvajanja pravne obveznosti iz odstavka 1 tega člena.
            
         
         
            Člen 7
            Izvajanje prenosa pooblastila
            
               1.   Pooblastilo za sprejemanje delegiranih aktov je preneseno na Komisijo pod pogoji, določenimi v tem členu.
            
            
               2.   Pooblastilo za sprejemanje delegiranih aktov iz členov 2 in 3 se prenese na Komisijo za nedoločen čas od datuma začetka veljavnosti te uredbe.
            
            
               3.   Prenos pooblastila iz členov 2 in 3 lahko kadar koli prekliče Evropski parlament ali Svet. S sklepom o preklicu preneha veljati prenos pooblastila iz navedenega sklepa. Sklep začne učinkovati dan po njegovi objavi v Uradnem listu Evropske unije ali na poznejši dan, ki je določen v navedenem sklepu. Sklep ne vpliva na veljavnost že veljavnih delegiranih aktov.
            
            
               4.   Komisija se pred sprejetjem delegiranega akta posvetuje s strokovnjaki, ki jih imenujejo države članice, v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje.
            
            
               5.   Komisija takoj po sprejetju delegiranega akta o njem sočasno uradno obvesti Evropski parlament in Svet.
            
            
               6.   Delegirani akt, sprejet na podlagi členov 2 in 3, začne veljati le, če mu niti Evropski parlament niti Svet ne nasprotuje v roku enega meseca od uradnega obvestila Evropskemu parlamentu in Svetu o tem aktu ali če pred iztekom tega roka tako Evropski parlament kot Svet obvestita Komisijo, da mu ne bosta nasprotovala. Ta rok se na pobudo Evropskega parlamenta ali Sveta podaljša za en mesec.
            
         
         
            Člen 8
            Postopek v nujnih primerih
            
               1.   Delegirani akti, sprejeti na podlagi tega člena, začnejo veljati nemudoma in se uporabljajo, dokler se jim ne nasprotuje v skladu z odstavkom 2. V uradnem obvestilu Evropskemu parlamentu in Svetu o delegiranem aktu se navedejo razlogi za uporabo postopka v nujnih primerih.
            
            
               2.   Evropski parlament ali Svet lahko nasprotuje delegiranemu aktu v skladu s postopkom iz člena 7(6). V tem primeru Komisija nemudoma po tem, ko jo Evropski parlament ali Svet uradno obvesti o sklepu o nasprotovanju aktu, ta akt razveljavi.
            
         
         
            Člen 9
            Prehodna določba
            Z odstopanjem od točke (b) drugega pododstavka člena 4(1) Uredbe (EU, Euratom) 2019/1197 so odhodki v zvezi s shemo neposrednih plačil Združenega kraljestva za leto predložitve vlog 2019 na podlagi Uredbe (EU) št. 1307/2013 upravičeni do financiranja Unije, potem ko Komisija sprejme sklep iz člena 2(4) te uredbe, razen če sprejme sklep iz člena 3(2) te uredbe.
         
         
            Člen 10
            Začetek veljavnosti in uporaba
            Ta uredba začne veljati dan po objavi v Uradnem listu Evropske unije.
            Uporablja se od dne, ki sledi dnevu, na katerega se Pogodbi prenehata uporabljati za Združeno kraljestvo in v njem na podlagi člena 50(3) PEU.
            Vendar pa se ta uredba ne uporablja, če sporazum o izstopu, sklenjen z Združenim kraljestvom v skladu s členom 50(2) PEU, začne veljati do dne iz drugega odstavka tega člena.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 19. decembra 2019
            
               
                  Za Svet
               
               
                  Predsednica
               
               K. MIKKONEN
            
         
         
            (1)  Odobritev z dne 22. oktobra 2019 (še ni objavljena v Uradnem listu).
         
            (2)  Sklep Evropskega sveta (EU) 2019/584, sprejet v dogovoru z Združenim kraljestvom, z dne 11. aprila 2019 o podaljšanju obdobja na podlagi člena 50(3) PEU (UL L 101, 11.4.2019, str. 1).
         
            (3)  Uredba Sveta (EU, Euratom) 2019/1197 z dne 9. julija 2019 o ukrepih za izvrševanje in financiranje splošnega proračuna Evropske unije za leto 2019 v zvezi z izstopom Združenega kraljestva iz Unije (UL L 189, 15.7.2019, str. 1).
         
            (4)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).
         
            (5)  Uredba (EU) št. 1309/2013 Evropskega parlamenta in Sveta z dne 17. decembra 2013 o Evropskem skladu za prilagoditev globalizaciji (2014–2020) in razveljavitvi Uredbe (ES) št. 1927/2006 (UL L 347, 20.12.2013, str. 855).
         
            (6)  Uredba (EU) 2019/1796 Evropskega parlamenta in Sveta z dne 24. oktobra 2019 o spremembi Uredbe (EU) št. 1309/2013 Evropskega parlamenta in Sveta o Evropskem skladu za prilagoditev globalizaciji (2014–2020) (UL L 279 I, 31.10.2019, str. 4).
         
            (7)  Uredba Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (UL L 311, 14.11.2002, str. 3).
         
            (8)  UL L 123, 12.5.2016, str. 1.
         
            (9)  Uredba (EU) 2019/491 Evropskega parlamenta in Sveta z dne 25. marca 2019 o omogočanju nadaljevanja programov teritorialnega sodelovanja PEACE IV (Irska-Združeno kraljestvo) in Združeno kraljestvo-Irska (Irska-Severna Irska-Škotska) ob izstopu Združenega kraljestva iz Unije (UL L 85I, 27.3.2019, str. 1).
         
            (10)  Uredba (EU) 2019/499 Evropskega parlamenta in Sveta z dne 25. marca 2019 o določbah za nadaljevanje tekočih dejavnosti učne mobilnosti v okviru programa Erasmus+, uvedenega z Uredbo (EU) št. 1288/2013, ob izstopu Združenega kraljestva iz Unije (UL L 85I, 27.3.2019, str. 32).
         
            (11)  Uredba (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L 347, 20.12.2013, str. 608).
         
            (12)  Uredba (EU) 2015/1017 Evropskega parlamenta in Sveta z dne 25. junija 2015 o Evropskem skladu za strateške naložbe, Evropskem svetovalnem vozlišču za naložbe in Evropskem portalu naložbenih projektov ter o spremembi uredb (EU) št. 1291/2013 in (EU) št. 1316/2013 – Evropski sklad za strateške naložbe (UL L 169, 1.7.2015, str. 1).
         
            (13)  Uredba (EU) 2017/1601 Evropskega parlamenta in Sveta z dne 26. septembra 2017 o vzpostavitvi Evropskega sklada za trajnostni razvoj (EFSD), jamstva EFSD ter jamstvenega sklada EFSD (UL L 249, 27.9.2017, str. 1).